
СТАНОВИЩЕ
Комисията по граждански свободи, правосъдие и вътрешни работи приканва водещата комисия по бюджетен контрол да включи в предложението за резолюция, което ще приеме, следното:
<RepeatBlock-Dec>
1.	отбелязва, че в сравнение с 2022 г. работната натовареност на Европейската прокуратура почти се е удвоила през 2023 г., достигайки до 1 927 активни разследвания; приветства плодотворните дейности на Европейската прокуратура през 2023 г., които включваха 139 обвинения, 339 свързани с ДДС случаи и над 200 разследвания относно изпълнението на NextGenerationEU; отбелязва освен това, че Европейската прокуратура е започнала да изправя пред националните съдилища по-голям брой извършители на измами в ЕС;
2.	приветства тясното сътрудничество между Европейската прокуратура и Сметната палата, по-специално при откриването на случаи на подозрения за престъпления, попадащи в нейната компетентност и включващи участващи държави членки;
3.	приветства увеличението на бюджетните кредити за бюджета на Европейската прокуратура през 2023 г. в размер на общо 64,6 милиона евро, което позволи увеличение на персонала с 11% през посочената година; признава, че ускоряването на изплащането на финансирането по линия на NextGenerationEU доведе до бързото нарастване на работното натоварване на Европейската прокуратура, като делата са се увеличили със 70%, а разследванията — с 58% от 2022 г. до 2023 г. — и увеличаването на броя на нейните членове се очаква да окаже допълнителен натиск върху нейните ресурси; подчертава значението на допълнителното финансиране и увеличаването на нейния персонал, за да се създадат условия Европейската прокуратура да се бори ефективно срещу организираната престъпност, да защитава финансовите интереси на ЕС и да отстоява принципите на правовата държава, които са ключови приоритети на ЕС; изразява съжаление, че предложението на Комисията за бюджета на Европейската прокуратура за 2025 г. и позицията на Съвета не успяват да осигурят достатъчно ресурси, за да може Агенцията да изпълнява мандата си; подчертава, че Европейската прокуратура генерира значителна възвръщаемост на финансови средства за ЕС, за което свидетелства изземването на 1,5 милиарда евро през 2023 г., и призовава за специално увеличение на финансирането в рамките на следващата многогодишна финансова рамка (МФР) за периода 2028—2034 г., за да се гарантира, че тя може да продължи да изпълнява своите цели и задължения;
4.	признава, че е важно да се възприеме цялостен подход за борба срещу икономическата престъпност, като например измамите и корупцията, и срещу по-традиционните видове престъпления, като например трафика на наркотици и трафика на хора, тъй като те често са свързани помежду си; припомня факта, че в предстоящия си доклад за оценка Комисията следва внимателно да анализира по отношение на кои категории престъпления следва да бъде разширен мандатът на Европейската прокуратура, за да може тя да изпълнява ролята си по най-добър начин, междувременно съществуващата компетентност на Европейската прокуратура да разследва организираната престъпност и изпирането на пари, когато са свързани с измами, засягащи финансовите интереси на ЕС, следва да бъде подкрепена чрез подходящи ресурси и ефективно сътрудничество с Европол, и следва да се направи анализ по какъв начин може да бъдат повишени ефикасността и ефективността на операциите и разследванията на Европейската прокуратура, както и да бъде представено законодателно предложение, което да придружава оценката; във връзка с това припомня плановете на члена на Комисията Макграт за ускоряване на оценката;
5.	подчертава съществената роля на отнемането на незаконно придобито имущество за създаването на надежден възпиращ фактор по отношение на организираната престъпност; приветства участието на Европейската прокуратура в международни мрежи за по-нататъшно развитие на нейните операции по отнемане на незаконно придобито имущество; подчертава необходимостта Комисията да покани Европейската прокуратура да участва в новосъздадената мрежа за сътрудничество в областта на отнемането и конфискацията на незаконно придобито имущество; отбелязва, че навременното и ефективно разследване и наказателно преследване на престъпления, свързани с измами, може да доведе до значителни икономии за бюджета на Съюза и за бюджетите на държавите членки;
6.	подчертава важната роля на Европейската прокуратура в подхода на Съюза за борба срещу корупцията и злоупотребата със средства на Съюза; изразява задоволство, че 24 държави членки участват в Европейската прокуратура, и призовава останалите държави членки също да направят това или да им бъде отказана възможността за непряко управление на средства от ЕС; призовава Комисията да следи отблизо равнището на сътрудничество на държавите членки с Европейската прокуратура в последващите доклади и да продължи да участва в активен диалог с неучастващите държави членки с цел ефективно улесняване на Европейската прокуратура при изпълнението на нейните задачи; подчертава факта, че подобен диалог следва да продължава с държавите членки, които вече участват в Европейската прокуратура, по отношение на преодоляването на трудностите в борбата срещу нарушенията на принципите на правовата държава и срещу корупцията, и да ги подкрепя при практическото изпълнение на препоръките във връзка с това в годишните доклади относно върховенството на закона; при все това отново повтаря призивите на ЕП, а именно членството в Европейската прокуратура да бъде предварително условие за получаване на средства от ЕС и необходимостта от разширяване на мандата на Европейската прокуратура; приветства участието на Швеция и Полша в Европейската прокуратура, което беше потвърдено съответно през януари и юли 2024 г.;
7.	приветства назначаването на 8 нови европейски прокурори и 35 нови европейски делегирани прокурори в Европейската прокуратура през 2023 г.; отново заявява, че Европейската прокуратура може да изпълнява своята роля само ако се ползва с пълна независимост на съдебната власт, която произтича от основана на заслуги и обективна процедура за назначаване; насърчава държавите членки да допринесат за пълната независимост на Европейската прокуратура в това отношение;
8.	насърчава продължаващото и засилено сътрудничество между Европейската прокуратура и OLAF в съответствие с техните съответни регламенти, както и задължението на OLAF да докладва без ненужно забавяне на Европейската прокуратура за подозрения за престъпен контакт, за да може тя да води борба срещу измамите, корупцията и финансовите престъпления, засягащи финансовите интереси на Съюза; подкрепя по-нататъшното разработване на съвместни инициативи, обмен на информация и координирани действия между Европейската прокуратура и OLAF, тъй като това сътрудничество е от жизненоважно значение за засилване на защитата на финансовите интереси на ЕС и на борбата на Съюза срещу финансовите престъпления и за гарантиране на ефективното и ефикасното използване на ресурсите на Съюза.
</RepeatBlock-Dec>

